Rikunarita-ORG/Wikinium huggingface dataset:
# قلقولة

**لقلقولة** (بلعربية :*جمجمة*، بلفرانساوية :*crâne،* بنݣليزية :*skull*) هيا الطرف لفوقاني ولا لقدّامي (على حساب آشمن نوع د لبهايم) ديال السكيليطة د السنسوليات، مقادة من واحد لكمشة دلعضام ملمومين بيناتهوم كي شي بواطة مطمور فيها لمخ و كاتكالي عليه ولايني مديورين حتا ل شلا غرايض خرين، لقلقولة متكية على السنسول لعنقي ؤ واقفة بالضبط على واحد لفقرة كايݣولو ليها "أطلس".

شوفة جنبية للقلقولة ديال بنادم (هوموسابيان)
لقلقولة داخلة فلجيهاز السكيليطي ؤ مقادّة من جوج طروفا: لكاصكة (تجابت من كاصك حيت جات معا لبلاصة اللي كايتدار فيها) ؤ لفك التحتاني. لقلقولة عند بنادم كاتقسم على جوج طروفا و اللي هوما: عصبوكاصكة (هازّة لقلدات لعصبية) ؤ وجهوكاصكة (هازّة التويشيات ديال لوجه ؤ داخل فيها نيت لفك التحتاني).

## لأصل د لكلمة

قلقولة كلمة بالدارجة لمغريبية تجابت من تامازيغت "أقلقول" و اللي كاتعني ل"ݣنّة" ولايني تحرفات فالداريجة باش تمعني على لمجمول د السكوليطة د الراص.

## عند بنادم

فلبدية د لكلام، لقلقولة هيا اللي كاتعطي لقلدة للراص عند بنادم نقدّو نشبهوها بواحد لبواطة و لا طارّو (وعاء) مخبيين فيه تواشي عصبية بحال لمخ ؤ لمخيّخ والجدع لمخّي وزيد عليهوم شلا جواوف خرين (جوف خنافري، جوف عيني، جوف فمي و الشّرماط السمعي...) غاراضها اللول هوّا تحمي هاد التواشي الضاروريين فلعيشة ديال بنادم.

قلقولة ديال بنادم
لقلقولة مصاوبة من واحد لمجمول دلعضام ملاصقين بشي لعيبات كايتسماو ب "**غرازي**"، هاد لعضام عند لبالغ عدادهوم 22 عضمة مختالفة ؤ وحدة فيهوم وكان اللي كاتحرك وهيا ل"فك لتحتاني" بينما دوك 21 خرين مكايتحركوش.

### ليستة دلعضام دلقلقولة

**1) عضام فردانيين: لعضمة السنطيحية.
* لعضمة لݣفاوية.
* لعضمة السحتليلية.
* لعضمة لغربالية.

**2) عضام جويجانيين**:

* لعضمة الجنابية.
* لعضمة الصدغية.
* لعضمة الدموعية.
* لعضمة لخنافرية.
* لعضمة لقوسية.
* لفك لفوقاني.
* لعضمة اللهاوية.
* لكرنيطة لخنافرية التحتانية.

|  |  |
| --- | --- |
|  | ويكيميديا كومنز عندا تصاور و معلومات على **قلقولة**. |

## مصادر